“กอร์ปศักดิ์” ติดตามช่วยเหลือเหยื่อสารพิษ
โพสต์ทูเดย์ - &#8220;กอร์ปศักดิ์&#8221; ลงพื้นที่ท่าเรือแหลมฉบัง ช่วยเหลือชาวบ้านที่ได้รับสารพิษ จากท่าเทียบเรือบี 3
21 ธ.ค. 2552

โพสต์ทูเดย์ - “กอร์ปศักดิ์” ลงพื้นที่ท่าเรือแหลมฉบัง ช่วยเหลือชาวบ้านที่ได้รับสารพิษ จากท่าเทียบเรือบี 3 
   ที่ท่าเรือแหลมฉบัง จ.ชลบุรี นายกอร์ปศักดิ์ สภาวสุ รองนายกรัฐมนตรี พร้อมคณะ ได้เดินทางมาติดตามกรณีสารเคมีรั่วไหล เมื่อวันที่ 25 พ.ย.ที่ผ่านมา บริเวณท่าเทียบเรือบี 3 ท่าเรือแหลมฉบัง จนมีผู้เสียชีวิตและได้รับบาดเจ็บเป็นจำนวนมาก โดยมีนายเฉลิมเกียรติ สลักคำ ผู้อำนวยการการท่าเรือแหลมฉบัง ให้การต้อนรับ พร้อมบรรยายถึงเหตุการณ์ที่เกิดขึ้นเป็นเวลานานกว่าครึ่งชั่วโมง             นายเฉลิมเกียรติ ชี้แจงถึงเหตุการณ์ที่เกิดสารเคมีรั่วไหล ที่บริเวณท่าเทียบเรือ 3 ในช่วงเวลา 15.00 น. หลังจากได้รับแจ้งก็เข้าไปดำเนินการควบคุมและสามารถควบคุมได้ในระดับหนึ่ง แต่ในเวลาต่อมาเกิดปัญหาขึ้นอีกจนไม่สามารถควบคุมสถานการณ์ได้ จึงต้องแจ้งให้ประชาชนบริเวณรอบข้างอพยพหนีภัยดังกล่าวในช่วงเวลา ตี 1 ระยะเวลาห่างจากสารเคมีรั่วไหล 10 ชั่วโมง ทำให้ชาวบ้านได้รับสารพิษจนเสียชีวิตและบาดเจ็บจำนวนมากดังกล่าว             “ในตอนแรก ทางการท่าเรือแหลมฉบังและหน่วยงานที่รับผิดชอบ คิดว่าสามารถควบคุมสถานการณ์ได้แล้ว แต่สารเคมีกลับมาปะทุขึ้นมาอีกครั้ง จนยากที่จะควบคุมได้ ทำให้เกิดปัญหาดังกล่าว”นายเฉลิมเกียรติ กล่าว             ด้าน นายกอร์ปศักดิ์ กล่าวถึงสาเหตุที่เดินทางมาในครั้งนี้ เพื่อมาช่วยแก้ไขปัญหาที่เกิดขึ้น เนื่องจากมีความกังวลชาวบ้านที่ได้รับผลกระทบดังกล่าว นอกจากนั้นมาดูแผนงานและมาตรการของการท่าเรือแหลมฉบัง เมื่อเกิดปัญหาขึ้นดำเนินการอย่างไร เพราะปัญหาเกิดขึ้นตั้งแต่ 3 โมงเย็น และมาแจ้งให้ชาวบ้านทราบหรือหนีในช่วงตี 1 โดยทิ้งระยะเวลานานถึง 10 ชั่วโมง ทำให้ชาวบ้านอพยพไม่ทันจนได้รับอันตรายจากสารเคมีดังกล่าวเป็นจำนวนมาก             จากเหตุการณ์ที่เกิดขึ้นจะเห็นได้ว่า ผู้ที่ประเมินสถานการณ์ว่าเหตุการณ์นี้จะไม่รุนแรง เกิดความผิดพลาด เพราะหากประเมินสถานการณ์ถูกต้อง ปัญหาคงไม่เป็นเช่นนี้ ดังนั้น ควรหามาตรการดังกล่าว ว่าใครเป็นผู้ที่สามารถประเมินสถานการณ์ได้ และหากประเมินสถานการณ์แล้วเกิดความผิดพลาด ใครจะเป็นผู้รับผิดชอบ ซึ่งเรื่องนี้จะต้องลงพูดคุยกันอีกครั้ง เพราะไม่เช่นนั้นปัญหาก็จะต้องกับประชาชนอีก
   นายกอร์ปศักดิ์ กล่าวอีกว่า  ควรจะมีเจ้าหน้าที่หรือหน่วยงานที่รับผิดชอบ เฝ้าระวังพื้นที่ตลอด 24 ชั่วโมง โดยหมุนเวียนเฝ้าระวังปัญหา ซึ่งไม่ทราบว่าจะเกิดขึ้นเมื่อไร โดยให้เจ้าหน้าที่ของการท่าเรือแหลมฉบัง ,เจ้าหน้าที่ของท่าเทียบเรือเอกชน และหน่วยงานที่เกี่ยวข้อง ประมาณ คน ผลัดเวรครั้งละ 8 ชั่วโมง ตรวจดูพื้นที่ตลอดเวลา เพื่อไม่ต้องการให้เกิดการณ์ดังกล่าวเกิดขึ้นอีก อย่างไรก็ตามตนเองและคณะจะเดินทางมาลงอีกครั้งในช่วงปลายเดือนม.ค. 2553 นี้ เพื่อวางมาตรการที่เข้มงวดและเป็นรูปธรรมต่อไป             ในการลงพื้นที่ครั้งนี้ นายวิเชษฐ์ คำทอง ประชาชนชุมชนแหลมฉบัง ตัวแทนชาวบ้าน ได้เข้ายื่นหนังสือ กับนายกอร์ปศักดิ์ เพื่อขอความช่วยเหลือเยียวยาความเดือดร้อนของชาวชุมชน ประกอบด้วย   
   1. ให้ติดตั้งสัญญาณเตือนภัยระหว่างท่าเรือกับชุมชน   2. สร้างสถานีอนามัยที่มีลักษณะพิเศษเอื้อต่อการดูแลสุขภาพของประชาชนในพื้นที่   3. ดำเนินการจัดทำสำมโนประชาชกรของประชาชนในพื้นที่ และดำเนินการเร่งสร้างสาธารณูปโภคขั้นพื้นฐานให้เข้าถึงประชาชนในพื้นที่อย่างสมบูรณ์ (ทะเบียนบ้าน,ไฟฟ้า,ประปา)
   และ 4.แก้ไขปัญหาความเดือดร้อนเรื่องที่ดินของชาวชุมชนด้วยการจัดสรรที่ดินให้ถูกต้อง หรือออกโฉนดชุมชนให้กับชาวบ้าน เพราะชาวบ้านอยู่อาศัยบริเวณดังกล่าวมาเกิน 100 ปีแล้ว ซึ่งทางกอร์ปศักดิ์ รับหนังสือดังกล่าวและพร้อมจะลงมาให้การช่วยเหลือในครั้งนี้